b'\n_START_ARTICLE_\nUdarni odmerek\n_START_PARAGRAPH_\nUdarni odmerek (tudi polnilni odmerek, angl. loading dose) je pove\xc4\x8dan odmerek oziroma doza zdravila, s katerim se ob za\xc4\x8detku zdravljenja hitro dose\xc5\xbee \xc5\xbeelena koncentracija zdravila v organizmu. Naslednji manj\xc5\xa1i odmerki, ki omogo\xc4\x8dajo vzdr\xc5\xbeevanje za zdravilo zna\xc4\x8dilnega u\xc4\x8dinka, pa so vzdr\xc5\xbeevalni odmerki._NEWLINE_Udarni odmerki so najbolj uporabni pri zdravilih, ki se iz telesa izlo\xc4\x8dajo relativno po\xc4\x8dasi in imajo posledi\xc4\x8dno dolgo razpolovno dobo. Po udarnem odmerku so nato za taka zdravila potrebni relativno nizki vzdr\xc5\xbeevalni odmerki, ki omogo\xc4\x8dajo, da koncentracija u\xc4\x8dinkovine v organizmu ostaja znotraj terapevtskega obmo\xc4\x8dja. \xc4\x8ce zdravilo ne bi bilo na za\xc4\x8detku aplicirano v udarnem odmerku, bi bil potreben tudi znatno dalj\xc5\xa1i \xc4\x8das, da bi ravni u\xc4\x8dinkovine v organizmu dosegle ustrezno visoko vrednost, ki omogo\xc4\x8da izra\xc5\xbeanje zdravilnih u\xc4\x8dinkov._NEWLINE_Primeri u\xc4\x8dinkovin, ki se lahko dajejo z za\xc4\x8detnim udarnim odmerkom, so: digoksin, teikoplanin, vorikonazol, prokainamid.'